CELEX: 32020D0583
Language: ro
Date: 2020-03-25 00:00:00
Title: Decizia (UE) 2020/583 a Consiliului din 25 martie 2020 privind poziția care urmează să fie adoptată în numele Uniunii Europene în cadrul Comitetului pentru comerț al Acordului de liber schimb dintre Uniunea Europeană și Republica Singapore în legătură cu interpretarea, în temeiul articolului 16.1 alineatul (4) litera (d), a articolelor 10.17 și 10.22 din acordul respectiv, în ceea ce privește modificările aduse protecției indicațiilor geografice pentru vinuri, băuturi spirtoase, produse agricole și produse alimentare înregistrate în Singapore

29.4.2020   
               
               
                  RO
               
               
                  Jurnalul Oficial al Uniunii Europene
               
               
                  L 137/3
               
            
         DECIZIA (UE) 2020/583 A CONSILIULUI
         din 25 martie 2020
         privind poziția care urmează să fie adoptată în numele Uniunii Europene în cadrul Comitetului pentru comerț al Acordului de liber schimb dintre Uniunea Europeană și Republica Singapore în legătură cu interpretarea, în temeiul articolului 16.1 alineatul (4) litera (d), a articolelor 10.17 și 10.22 din acordul respectiv, în ceea ce privește modificările aduse protecției indicațiilor geografice pentru vinuri, băuturi spirtoase, produse agricole și produse alimentare înregistrate în Singapore
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Prin Decizia (UE) 2019/1875 a Consiliului (1), Uniunea a încheiat un Acord de liber schimb între Uniunea Europeană și Republica Singapore (2) (denumit în continuare „acordul”), care a intrat în vigoare la 21 noiembrie 2019.
                  
               
                     (2)
                  
                  
                     Articolul 16.1 din acord instituie un comitet pentru comerț care, printre altele, supraveghează și facilitează punerea în aplicare și aplicarea acordului.
                  
               
                     (3)
                  
                  
                     În temeiul articolului 16.1 alineatul (4) litera (d) din acord, Comitetul pentru comerț poate adopta interpretări ale dispozițiilor acordului. Respectivele interpretări sunt obligatorii pentru părți și pentru toate organismele instituite în temeiul acordului, inclusiv comisiile de arbitraj menționate la capitolul paisprezece (Soluționarea litigiilor) din acord.
                  
               
                     (4)
                  
                  
                     Articolul 10.17 alineatul (3) din acord prevede că, de îndată ce este posibil după încheierea procedurilor de protecție a indicațiilor geografice în fiecare parte, pentru toate denumirile enumerate în anexa 10-A (Lista denumirilor pentru care urmează să se solicite protecție ca indicații geografice pe teritoriul părților) la acord, Comitetul pentru comerț adoptă o decizie privind includerea pe lista din anexa 10-B (Indicații geografice protejate) la acord a denumirilor din anexa 10-A la acord.
                  
               
                     (5)
                  
                  
                     Articolul 10.18 din acord prevede posibilitatea de a modifica lista indicațiilor geografice pentru vinuri, băuturi spirtoase, produse agricole și produse alimentare din anexa 10-B la acord care trebuie protejate de fiecare parte în conformitate cu subsecțiunea C (Indicații geografice).
                  
               
                     (6)
                  
                  
                     La articolul 10.17 alineatul (2) literele (c) și (d) se prevede o procedură de opoziție și mijloace juridice care permit rectificarea și anularea intrărilor din registrul intern, astfel încât să se țină seama de interesele legitime ale terților.
                  
               
                     (7)
                  
                  
                     Articolul 10.22 din acord stabilește regulile generale privind protecția indicațiilor geografice enumerate în anexa 10-B la acord.
                  
               
                     (8)
                  
                  
                     Este oportun să se clarifice modul în care funcționează împreună dispozițiile articolului 10.17 alineatul (2) și ale articolului 10.22. Mai precis, este necesar să se clarifice relația dintre nivelul de protecție stabilit în temeiul articolului 10.22 din acord și sistemul de înregistrare și protecție a indicațiilor geografice instituit de fiecare parte în temeiul articolului 10.17 din acord la intrarea în vigoare a acordului. Acest lucru ar trebui realizat prin adoptarea unei interpretări obligatorii.
                  
               
                     (9)
                  
                  
                     Pentru a asigura claritatea și coerența juridică, respectiva interpretare obligatorie ar trebui să precizeze că orice modificări aduse protecției indicațiilor geografice pentru vinuri, băuturi spirtoase, produse agricole și produse alimentare înregistrate în Singapore și enumerate sau care urmează să fie enumerate în anexa 10-B la acord, introduse din motive care se încadrează fie în domeniul de aplicare al articolului 10.22 alineatul (5) din acord, fie în afara regulilor generale prevăzute la alte alineate ale articolului 10.22 din acord și care sunt solicitate prin intermediul sistemului de înregistrare și protecție a indicațiilor geografice menționat la articolul 10.17 din acord, nu pot fi efectuate decât în cazul în care există o decizie pozitivă a Comitetului pentru comerț cu privire la modificarea corespunzătoare a anexei 10-B la acord.
                  
               
                     (10)
                  
                  
                     Comitetul pentru comerț urmează să adopte o decizie în ceea ce privește interpretarea, în conformitate cu articolul 16.1 alineatul (4) litera (d), a articolului 10.17 și a articolului 10.22 alineatul (5) din acord în cadrul primei sale reuniuni sau prin procedură scrisă.
                  
               
                     (11)
                  
                  
                     Este oportun să se stabilească poziția care urmează să fie adoptată în numele Uniunii în cadrul Comitetului pentru comerț, întrucât decizia Comitetului pentru comerț va avea caracter obligatoriu pentru Uniune,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii fie în cadrul primei reuniuni a Comitetului pentru comerț, instituit în temeiul Acordului de liber schimb dintre Uniunea Europeană și Republica Singapore (denumit în continuare „acordul”), fie în scris, după intrarea în vigoare a acordului, în legătură cu interpretarea, în temeiul articolului 16.1 alineatul (4) litera (d), a articolelor 10.17 și 10.22 din acord, în ceea ce privește modificările aduse protecției indicațiilor geografice pentru vinuri, băuturi spirtoase, produse agricole și produse alimentare înregistrate în Singapore, se bazează pe proiectul de decizie a respectivului Comitet pentru comerț (3).
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 25 martie 2020.
            
               
                  Pentru Consiliu
               
               
                  Președintele
               
               A. METELKO-ZGOMBIĆ
            
         
         
            (1)  Decizia (UE) 2019/1875 a Consiliului din 8 noiembrie 2019 privind încheierea Acordului de liber schimb între Uniunea Europeană și Republica Singapore (JO L 294, 14.11.2019, p. 1).
         
            (2)  JO L 294, 14.11.2019, p. 3.
         
            (3)  A se vedea documentul ST 6568/20 la http://register.consilium.europa.eu